Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 483/14/3301	Bánovce nad Bebravou, 2.4.2015
EEČ : 2-23-22-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci mu z ustanovenia § 62 ods. 1 a nasl. Zákona o rodine vyplýva povinnosť prispievať na výživu nezaopatrených dieťaťa a rozsudkom Okresného súdu Trenčín č.k. XXXXX zo dňa XXXXX právoplatným dňa 15.2.2006 bol zaviazaný prispievať na výživu svojich maloletých detí XXXXX, nar. XXXXX a XXXXX, nar. XXXXX, na každé sumou vo výške 800 Sk (26,56 Eur) mesačne vždy do 15. dňa v mesiaci vopred k rukám oprávnenej, ich matky XXXXX, trvale bytom XXXXX, ktorej boli zverené do výchovy, si svoju zákonnú povinnosť vyživovať iného úmyselne neplnil vôbec v období od 15.5.2014 do 15.3.2015 vrátane, hoci ekonomicky činný ako súkromný podnikateľ podľa živnostenského zákona nemajúci dostatočný príjem živnosť nezrušil a nezaevidoval sa ako uchádzač o zamestnanie v príslušnej evidencii Úradu práce, sociálnych vecí a rodiny XXXXX, prácu si aktívne nehľadal a nevyužil všetky možnosti na to, aby si svoju povinnosť v reálnej možnej miere splnil, čím sa jej plneniu úmyselne vyhýbal, pričom v sledovanom období mu vznikol dlh na nezaplatenom výživnom na obe deti v celkovej výške 584,32  Eur

lebo zanikla trestnost cinu

Odôvodnenie:
Poverený príslušník Obvodného oddelenia PZ Bánovce nad Bebravou uznesením pod ČVS:XXXXX zo dňa 11.12.2014 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.

Uznesením povereného príslušníka Obvodného oddelenia PZ Bánovce nad Bebravou pod ČVS:XXXXX zo dňa 11.2.2015 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.

V priebehu skráteného vyšetrovania bolo zistené, že dlžné výživné za obdobie od 15.5.2014 do 15.3.2015 vrátane na obe deti, za ktoré je obvinený XXXXX trestne stíhaný, bolo z jeho strany uhradené v celom rozsahu. Okrem svedeckej výpovede oprávnenej príjemkyne výživného XXXXX túto skutočnosť potvrdzuje i do vyšetrovacieho spisu založený doklad o jeho úhrade vo výške 584,32 Eur, ku ktorému došlo dňa 11.3.2015. Z vykonaných dôkazov bolo zároveň zistené, že v priebehu neplatenia výživného obvineným jeho nezaopatrené maloleté deti XXXXX a XXXXX netrpeli núdzou a obdobie neplatenia výživného na nich nezanechali trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX si svoju vyživovaciu povinnosť, ktorú má voči svojim deťom XXXXX a XXXXX, za obdobie, za ktoré je trestne stíhaný v celom rozsahu splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona trestnosť prečinu zanedbania povinnej výživy podľa § 207 ods. 2 Trestného zákona  zanikla. 

Prihliadnuc k vyššie uvedeným skutočnostiam, bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Pavel Štefan
prokurátor